作者:楊巨源
標題:春日奉獻聖壽無疆詞十首
內容:文物京華盛，謳歌國步康。瑤池供壽酒，銀漢麗宸章。靈雨含雙闕，雷霆肅萬方。代推仙祚遠，春共聖恩長。鳳扆臨花暖，龍壚旁日香。遙知千萬歲，天意奉君王。鴛鷺彤庭際，軒車綺陌前。九城多好色，萬井半祥煙。人醉逢堯酒，鶯歌答舜弦。花明禦溝水，香暖禁城天。賜宴文逾盛，徵歌物更妍。無窮豔陽月，長照太平年。雲陛臨黃道，天門在碧虛。大明含睿藻，元氣抱宸居。戈偃徵苗後，詩傳宴鎬初。年華富仙苑，時哲滿公車。化入絪縕大，恩垂渙汗餘。悠然萬方靜，風俗揖華胥。玉漏飄青瑣，金鋪麗紫宸。雲山九門曙，天地一家春。瑞靄方呈賞，暄風本配仁。巖廊開鳳翼，水殿壓鼇身。文雅逢明代，歡娛及賤臣。年年未央闕，恩共物華新。垂拱乾坤正，歡心品類同。紫煙含北極，玄澤付東風。珠綴留晴景，金莖直曉空。發生資盛德，交泰讓全功。間氣登三事，祥光啟四聰。遐荒似川水，天外亦朝宗。代是文明晝，春當宴喜時。壚煙添柳重，宮漏出花遲。漢典方寬律，周官正採詩。碧宵傳鳳吹，紅旭在龍旗。造化膺神契，陽和沃聖思。無因隨百獸，率舞奉丹墀。睿德符玄化，芳情翊太和。日輪皇鑒遠，天仗聖朝多。曙色含金榜，晴光轉玉珂。中宮陳廣樂，元老進賡歌。蓮葉看龜上，桐花識鳳過。小臣空擊壤，滄海是恩波。物象朝高殿，簪裾溢上京。春當九衢好，天向萬方明。樂報簫韶發，杯看沆瀣生。芙蓉丹闕暖，楊柳玉樓晴。閶闔開中禁，衣裳儼太清。南山同聖壽，長對鳳凰城。日上蒼龍闕，香含紫禁林。晴光五雲疊，春色九重深。賞葉元和德，文垂雅頌音。景雲隨禦輦，顥氣在宸襟。永保無疆壽，長懷不戰心。聖朝多慶賜，瓊樹粉牆陰。化洽生成遂，功宣動植知。瑞凝三秀草，春入萬年枝。鳳掖嘉言進，鴛行喜氣隨。仗臨丹地近，衣對碧山垂。渥澤方柔遠，聰明本聽卑。願同東觀士，長對漢威儀。